**A magyarországi németség történetének főbb csomópontjai**

**Modulterv a gimnáziumok 11. és 12. évfolyama számára**

(tanítható egyben – pl. emelt szintű csoportban – vagy 1-1 tanórára bontva gimnáziumok 11. és 12. évfolyamai számára)

**2 tanóra**

***Készítette: Rutsch Nóra***

Tartalmi célok:

* a németség több évszázados szerepének megismerése a magyar történelemben
* a német betelepülés okainak megismerése
* a betelepülés idejének és helyének megismerése
* a magyarországi németek 20. századi történetének, szerveződéseinek megismerése

Módszertani célok:

* különböző típusú forrásokból információk gyűjtése, feldolgozása
* okok és következmények feltárása és megértése
* kronológiai és térbeli tájékozódás fejlesztése
* beleérzőképesség fejlesztése
* íráskészség fejlesztése

**1. tanóra**

**Németek betelepülése Magyarországra**

(11. évfolyam)

**Ráhangolódás: (5 perc)**

Az 1. órát pókhálóábra készítésével kezdjük. Mindenki összegyűjti egyénileg vagy párban dolgozva a füzetébe azokat az információkat, fogalmakat, személyeket, eseményeket, ami eszébe jut a magyarországi németekről. Az asszociációk lehetőséget adnak a tanulóknak arra, hogy előzetes tudásukat felszínre hozzák. Az asszociációk feltárásával felkelthetjük a diákok érdeklődését és rádöbbenthetjük őket arra, hogy mennyi előzetes tudással rendelkeznek már az adott témáról.

Első lépésben nem kell az asszociációk közötti logikai kapcsolaton, alá-fölérendeltségi viszonyon gondolkozni.



(Például: svábok, Volksbund, Hitler, kitelepítés, parasztok, nyelvjárás, polka)

Az információk összegyűjtése után láthatjuk, hogy milyen előzetes információval rendelkeznek a diákok, mire építhetünk, majd bevezetőként egy-két összefüggést feltárunk azzal kapcsolatban, amiket a diákok összegyűjtöttek, illetve megkérhetjük őket, hogy fogalmazzanak meg kérdéseket az osztálytársaik által összegyűjtött információkkal kapcsolatban.

**Jelentésteremtés:**

1. feladat: (5 perc)

A mellékelt források és a Középiskolai Történelem Atlasz megfelelő térképei segítségével jelöld a középkori és a 18. századi betelepülés helyszíneit!

*„A politikai hatalom és a gazdagság viszont nem a néptelen földterületek birtoklásától, hanem a földterület megmunkálásához szükséges munkaerőtől függött. Ez az alaptörvény az érett középkorban, és a koraújkorban sem vesztette el érvényét. Ezért vált a német hospesek/telepesek bejövetele a 12. század 2. felében II. Géza uralkodása alatt egyre intenzívebbé, és alakultak ki a 13. század elejéig a gyepű-rendszerből kiváló határmenti régiókban az erdélyi és a szepességi szászok településterületei.”*

Gerhard Seewann: A magyarországi németség történetének főbb csomópontjai

*„Eleinte inkább magánföldesurak által kezdeményezett, majd egyre inkább az állam (Kamara) által szervezett telepítési akciók keretében jött Magyarországra a 18. század folyamán mintegy 300-400 ezer német Németország nyugati és déli területeiről. Így alakultak ki az ország jellegzetes német (sváb) falusi településterületei a Bakony, Vértes és Pilis hegységben, Buda és Pest környékén, Szatmárban, Baranyában és Tolnában (*[*Schwäbische Türkei*](http://mek.oszk.hu/01900/01902/html/index969.html)*), a Bácskában és a Temesközben (Bánság).*

Katus László: A modern Magyarország születése. Magyarország története 1711-1914. PTKE, Pécs, 120. p.



2. feladat: (15 perc)

Olvasd el Gerhard Seewann: A magyarországi németség történetének főbb csomópontjai című tanulmány 1. sz. mellékletben idézett részletét! Gyűjtsd ki a szövegből, hogy milyen területen tapasztalható a német segítség? Csoportosítsd őket az alábbi szempontok szerint!

|  |  |  |
| --- | --- | --- |
| Politika – társadalom | Gazdaság | Kultúra - vallás |
|       |   |   |

Megoldás:

|  |  |  |
| --- | --- | --- |
| Politika – társadalom | Gazdaság | Kultúra - vallás |
| -    királyi hatalom központosítása-    közigazgatási rendszer kiépítése-    városi jog elterjesztése – önkormányzatiság  | -   mezőgazdasági technológiák, eszközök, új növények-   gazdasági szerveződések: céhek-   pénzkereskedelem-   nemesfémbányászati technikák | -   Az ország kereszténnyé tétele: papok, szerzetesek  |

A kigyűjtött elemek segítségével feltárható, hogy Szent István korától kezdve a 18. századi betelepítésig a kormányzás, a gazdaság és a kultúra területén milyen fejlődés ment végbe.

3. feladat: (10 perc)

Az alábbi forrásrészletek és a 2. sz. melléklet segítségével tárjuk fel, hogy milyen jogokat kaptak a német telepesek!

1. forrás:

*„I. A Szászföld – Terra Saxorum – pontos meghatározása.*

*II. a) A fentiekben meghatározott terület – a Szászföld – minden egyes lakója a szászok ispánjának – akit később szász grófnak neveztek – közvetlen fennhatósága alá tartozik. Ez alól a székely és a magyar települések sem képeznek kivételt.*

*b) A szászok nem a vármegye, hanem közvetlenül a király joghatósága alá tartoznak.*

*c) A szászok maguk közül választhatnak bírót.*

*d) A polgári bíráskodás a saját jogkörükbe tartozik.*

*e) A szászoknak joguk van saját pecsét és címer használatára.*

*f) A szászoknak joguk van az adókat maguk között beszedni, és közvetlenül továbbítani a királyi udvarba.*

*III. a) Meghatározza, hogy a szászoknak miként kell kül- és belföldön hadiszolgálatot teljesíteniük a királynak.*

*b) A mindenkori szász ispán – szász gróf – egyben a szász sereg vezére.*

*IV. a) A királynak nincs joga birtokot adományozni másnak, mint helybéli lakosnak.*

*V. a) A szászok maguk választják papjaikat.„*

(Andreanum, 1224. – Kivonat II. András erdélyi szászoknak adott kiváltságleveléből.) <http://www.matarka.hu/cikk_list.php?fusz=25105>

2. forrás:

*„Az országgyűlés az 1723. évi 103. törvénycikkben a betelepülő parasztoknak 6 évi, a kézműveseknek 15 évi adómentességet engedélyezett. A betelepülő sváb parasztok földesúri szolgáltatásait szerződések szabályozták, szabad költözési joggal rendelkeztek, s többnyire a robotot is megválthatták, birtokukat pedig az óhazából magukkal hozott törzsöröklési rendszer védte a felaprózódástól. (A dunántúli és a délvidéki németség körében szokásos öröklési rend, amely szerint a birtokot osztatlanul a leszármazók egyike, rendszerint a legidősebb fiú örökli, míg a többi örökös pénzbeli vagy terménybeli kielégítést kapott.)”*

Katus László: A modern Magyarország születése. Magyarország története 1711-1914. PTKE, Pécs, 120.p.

**Reflektálás**: (10 perc)

A feldolgozott források és saját tudásod segítségével rendszerezd a középkori betelepülők és a 18. századi betelepülőkről szerzett ismereteidet!

|  |  |  |
| --- | --- | --- |
| Szempontok | Középkori hospesek | Újkori betelepülők |
| Betelepülés ideje |   |   |
| Betelepítést szervezők |   |   |
| Letelepedés helye |   |   |
| Betelepülők elnevezése |   |   |
| Betelepülők társadalmi hovatartozása |   |   |
| Kapott privilégiumok |   |   |

A megbeszélésnél, ellenőrzésnél a tanár kiegészítheti a diákok tudását a betelepülést szervezők példáival.

|  |  |  |
| --- | --- | --- |
| Szempontok | Középkori hospesek | Újkori betelepülők |
| Betelepülés ideje | 1150-1350 | 1686-1787 |
| Betelepítést szervezők | Királyok (pl.II. Géza, IV. Béla) | Magánföldesurak (pl. Károlyi, Esterházy, Grassalkovits, Mercy, Zichy)Királyok (III. Károly, Mária Terézia, II. József)Egyház (Kalocsai érsek, pécsváradi apátság |
| Letelepedés helye | Erdély, Szepesség | Bánát, Bácska, Schwäbische Türkei, Szatmár, Budai- hegyvidék - Balaton-felvidék, Szlavónia - Szerémség |
| Betelepülők elnevezése | szászok | svábok |
| Betelepülők társadalmi hovatartozása | Városi lakosság - polgárság | Vidéki lakosság – parasztok, kézművesek |
| Kapott privilégiumok | Király joghatósága alá tartoznak; saját bíró és papválasztás; hadiszolgálat teljesítésének módozatai; egyösszegű adózás | Adómentesség (6 év a parasztoknak illetve 15 év a kézműveseknek); szabad költözés |

**Házi feladat:**

A tanulók *egy témában különböző szerepekben* technikával bemutatkozást írnak magukról mint szász polgár vagy sváb telepes, írjanak a betelepülésük idejéről, módjáról, letelepedésük helyéről, a kezdeti nehézségekről és az életük alakulásáról. A jellemzés megírásához természetesen használhatnak az órán tanult információkon túl egyéb forrásokat (könyvtár, Internet) is.

Ezzel a feladattal összefoglaltatjuk az órán tanultakat, de emellett beleélési és szövegalkotási képességeiket is fejlesztjük.

**2. tanóra**

**A magyarországi németek története a második világháborúig**

(12. évfolyam)

**Ráhangolódás: (10 perc)**

Az előző órán tanultak felidézése: Néhány diák felolvassa E/1 személyben írt önjellemzését mint szász polgár vagy 18.századi sváb betelepülő.

A felolvasás után az osztállyal átbeszéljük, megvitatjuk a hallottakat. Emellett beszedhetjük vagy a faliújságon is elhelyezhetjük a munkájukat.

Ha két külön évfolyamon tartjuk meg az órát, akkor ráhangolódásként az alábbi feladatot oldhatják meg:

Melyik csoportra jellemzőek az alábbi meghatározások? Tégy X-et a megfelelő rovatba!

|  |  |  |  |
| --- | --- | --- | --- |
| **Megállapítás** | **szászok** | **svábok** | **mindkettő** |
| a 12. században települtek Magyarországra |   |   |   |
| főleg a 18. században érkeztek Magyarországra |   |   |   |
| főleg földműveléssel, kézművességgel foglalkoztak |   |   |   |
| királyok hívták be őket |   |   |   |
| kollektív privilégiumokat kaptak |   |   |   |
| az európai agrárkonjunktúra ösztönözte a betelepítésüket |   |   |   |
| legtöbben földbirtokosok hívására érkeztek |   |   |   |
| szabad költözés jogával rendelkeztek |   |   |   |
| gyéren lakott területekre települtek |   |   |   |

Megoldás:

|  |  |  |  |
| --- | --- | --- | --- |
| **Megállapítás** | **szászok** | **svábok** | **mindkettő** |
| 12. században települtek Magyarországra | x |   |   |
| főleg a 18. században érkeztek Magyarországra |   | x |   |
| főleg földművesek, kézművesek érkeztek |   | x |   |
| királyok hívták be őket |   |   | x |
| kollektív privilégiumokat kaptak | x |   |   |
| az európai agrárkonjunktúra ösztönözte a betelepítést |   |   | x |
| legtöbben földbirtokosok hívására érkeztek |   | x |   |
| szabad költözés jogával rendelkeztek |   |   | x |
| gyéren lakott területekre települtek |   |   | x |

**Jelentésteremtés:**

1. feladat: (5 perc)

A 3. számú melléklet elolvasása után készíts időszalagot! Jelöld rajta azokat az eseményeket, amelyek a magyarországi németek történetével kapcsolatosak!



2. feladat: (20 perc)

A 3. számú melléklet,a mellékelt források és saját tudásod alapján tárd fel a fenti események bekövetkeztének (ill. az intézmények létrejöttének) okait és rendezd őket kettéosztott naplóba!

1.forrás:

*„Az első világháború vége az Osztrák-Magyar Monarchia felbomlását jelentette és az ezt követő határkijelölések a svábok életében is döntő változásokat hoztak. […] Az összezsugorodott Magyarországon kb. 550.000 fős német lakosság maradt, amely lényegében három területre koncentrálódott: Dél-Magyarországra (Schwäbische Türkei), a magyarországi középhegységre (Ungarisches Mittelgebirge) és egy vékonyabb sávra az osztrák határ mentén. Országos aránya 10%-ról 5-6%-ra csökkent, miközben a magyar lakosságé a háború előtti 48%-ról 90%-ra nőtt. […] Sajnálatos módon az ígéretesnek mutatkozó nemzetiségpolitikai kezdeményezések elhaltak és a Trianon okozta sokkból magához térni nem tudó Magyarországon egyre inkább felerősödtek az egységes nemzetállam eszméjében gyökerező magyarosítási tendenciák. A magyarországi németség megosztott volt a helyzet megítélésében. Vezető köreiben ebben az időben két jelentős vonalat különböztethetünk meg. Rudolf Brandsch és köre egy markánsabb álláspontot fogalmazott meg: ’Bárhogy is alakuljanak a körülmények hazánkban, mi németek követeljük nemzeti kultúránk szabad fejlődését minden területen és minden vonatkozásban, követeljük anyanyelvünk szabad használatát a nyilvánosság legkülönbözőbb területein és olyan törvények meghozatalát és betartását, amelyek ezeket a jogokat mindenkor biztosítják.’ Jakob Bleyer ezzel szemben nemcsak a közös haza, hanem a magyar nemzet iránti lojalitásra is felszólította a magyarországi németséget. ’Népünk jogai szentek előttünk, de szentek azok az állami és érzelmi kötelékek is, amelyek évszázadok óta fűznek bennünket jóban-rosszban a magyar nemzethez.’ […] A hatékony fellépést természetesen ez a megosztottság akadályozta. [..] Ebben a helyzetben a reális cél csak az identitás megőrzése lehetett. Bleyer e cél megvalósítása érdekében 1924-ben megalapította a Magyarországi Német Népművelődési Egyesületet (Ungarländischer-Deutscher Volksbildungsverein) és [1921-ben]a Vasárnapi Lap (Sonntagsblatt) c. hetilapot.”*

Manherz Károly (szerk): A magyarországi németek. Változó Világ 23. Útmutató Kiadó, Budapest, 1998. 32-33. p.

2. forrás:

*„A magyarországi németek fejlődésére döntő befolyással bírt a magyar kormányok kisebbségi politikája. A magyar politika célja Trianon után a homogén nemzetállam megteremtése volt. Ugyanakkor a szomszédos államokban – az ún. ’utódállamokban’ – élő magyar kisebbségek védnökének is tekintette magát. […] Magyarország diplomáciai szinten mindig a magyar kisebbségek érdekeinek szószólójaként és védelmezőjeként lépett fel, saját kisebbségei számára azonban nem tette meg az ennek megfelelő engedményeket. Ez a kisebbségpolitika vezetett a Jakob Bleyer idején még igencsak mérsékelt igényekkel fellépő német kisebbség Népművelődési Egyesületének (Ungarländischer-Deutscher Volksbildungsverein) teljes kudarcához, és 1938-ban a Volksbund megalakulásához. […] melyet az etnikai öntudatra ébredő kisebbség politikai emancipáció és kulturális önérvényesítés igénye hívott életre. […] A Volksbund a Harmadik Birodalom európai térségpolitikájában érvényesülő adok-kapok taktika és a magyar revizionista politika együttes eredményeként született meg.*

Norbert Spannenberger: A magyarországi Volksbund Berlin és Budapest között. Lucius Kiadó, Budapest, 2005. 381-382. p.

3. forrás:

*„Újabb sikert tudhatott magáénak a határozott beavatkozási jogot követelő német népcsoport-politika a tengelyhatalmak második bécsi döntését - 1940. augusztus 30. - követően. Németország ugyanis a területi gyarapodás áraként, elfogadtatta a magyar államférfiakkal az ún. bécsi német népcsoport-egyezményt. Ezzel biztosította a Volksbundnak a magyarországi németség szervezésében a monopolisztikus helyzetet, elismerte a nemzetiszocializmus körükben való terjesztésének szabadságát, s megteremtette a népcsoport-autonómia elérésének lehetőségét.“*

Tóth Ágnes: Telepítések Magyarországon 1945-1948 között. BKMÖL, Kecskemét, 1993. <http://www.mtaki.hu/docs/cd1/tothagnes61/02a.htm>

|  |  |
| --- | --- |
| **Esemény** | **Kiváltó ok** |
| 1921: Vasárnapi Lap / Sonntagsblatt létrejötte |   |
| 1924: Magyarországi Németek Népművelődési Egyesülete megalakulása |   |
| 1938: Volksbund megalakulása |   |
| 1940: Népcsoportegyezmény létrejötte |   |

Megoldás:

|  |  |
| --- | --- |
| **Esemény** | **Kiváltó ok** |
| 1921: Vasárnapi Lap / Sonntagsblatt | Identitás megőrzése |
| 1924: Magyarországi Németek Népművelődési Egyesülete | Identitás megőrzése |
| 1938: Volksbund | - Német kisebbség öntudatra ébredése- Harmadik Birodalom európai térségpolitikájában érvényesülő adok-kapok taktika- a magyar revizionista politika |
| 1940: Népcsoportegyezmény | - 2. bécsi döntés: Észak-Erdély visszacsatolása |

Az ellenőrzés fázisában a tanár kiegészítheti az információkat, további összefüggéseket tárhat fel. Ezután kibővített tanári előadásban feltárja a magyarországi németek két világháború közötti követeléseit.

**Reflektálás: (10 perc)**

Az óra reflektálási szakaszában felvázolja a tanár az 1930-40-es évek eseményeinek következményeit (pl. kitelepítések) a magyarországi németek életében. A tanár megkérdezheti tanítványait, hogy rokonaik vagy ismerőseik között vannak-e olyan személyek, akik szemtanúi, átélői voltak ezeknek. Itt felvetődhet a lehetőség, hogy az ilyen ismeretséggel rendelkező tanulók interjúkat készíthetnek a szemtanúkkal. Az osztállyal az óra végén kérdéseket gyűjthetünk az interjú elkészítéséhez.

**1. számú melléklet**

*„A magyarországi németek történetéből (a kezdetektől napjainkig) az alábbi alapvető vonásokat kell kiemelnünk.*

*A németek az államalapítás óta jelen voltak és vannak Magyarországon. A középkorban és az újkorban is a nyugati kultúra közvetítői voltak, ezáltal hozzájárultak Magyarország európaizálódásához és a nyugati kultúrkörhöz való csatlakozáshoz. Az évszázadokon át tartó, békés és termékeny együttélés a németeket a magyar történelem részesévé tette.*

*Magyarországra történő betelepülésük a 10. század végétől bizonyított. I. Szent István felesége, Gizella bajor hercegnő német lovagokkal, papokkal és parasztokkal érkezett az országba. Az ország kereszténnyé tételében, a királyi hatalom központosításában, valamint a nyugati mintájú egyházi és világi közigazgatási rendszer, azaz az egyházmegyék és a vármegyék kiépítésében nagy mértékben részt vettek.*

*A magyar településhatár folyamatos bővülésével egyre nagyobb lakatlan gyepű-területek álltak rendelkezésre, amiket a hazai népesség már nem tudott benépesíteni. A politikai hatalom és a gazdagság viszont nem a néptelen földterületek birtoklásától, hanem a földterület megmunkálásához szükséges munkaerőtől függött. Ez az alaptörvény az érett középkorban, és a koraújkorban sem vesztette el érvényét. Ezért vált a német hospesek/telepesek bejövetele a 12. század második felében II. Géza uralkodása alatt egyre intenzívebbé, és alakultak ki a 13. század elejéig a gyepű-rendszerből kiváló határmenti régiókban az erdélyi és a szepességi szászok településterületei. A 13. század közepétől kezdve IV. Béla király és utódai a tatárjárás következményeként számos, fallal megerősített, német jogú várost alapítottak, többek között Budát és Pestet, továbbá az alsó- és felső-magyarországi bányavárosokat, melyek nemesfém- és rézbányászatuk által nagyban hozzájárultak az ország gazdasági felvirágzásához, sőt ezek távolsági kereskedelme hatással volt a cserekereskedelemről a pénzkereskedelemre való áttérésre is.*

*A kb. 1150-től 1350-ig tartó középkori és a törökök kiűzése utáni 1686 és 1787 közötti német betelepítések okai, illetve hatásai között számos hasonlóság fedezhető fel: a lakosság számának és a népsűrűségnek a növelése, az ország természetes tartalékainak kihasználása, a mezőgazdaság aktiválása, a határokon átnyúló kereskedelem és a bányászat. Valamint az újabb ismeretek és technológiák közvetítése, melyeket a német és más Nyugat- és Közép-Európából (Flandria, Franciaország, Itália) érkező betelepülők hoztak be az országba. A középkori technológiáknál mindenekelőtt a mezőgazdasági módszerekre és eszközökre, mint például a kerekes nehéz fordítóekére, a vasboronára és a kaszára kell gondolni. A pumpák és vízemelők segítségével a német bányászoknak sikerült a 14. század második felétől a régi, vízzel elárasztott bányákat újra megnyitni és modern bányákká fejleszteni. Az arany és ezüst ólommal történő szétválasztásának egy új módszerével, valamint a vastermelésben a hámorok és olvasztók új technikáival a 15. századi érc- és fémmegmunkálást döntően javították és Magyarországot Európa egyik leggazdagabb országává tették.*

*Hogy a technikai eredmények mennyire megváltoztatták és megkönnyítették a hétköznapokat, nagyon jól példázza a magasan fekvő budai várba vezető vízvezeték, amelyet 1416-ban a Nürnbergből származó Hartmann Rotschmid készített. A vízemelő-szerkezet falazata – az akkori idők egyik technikai csodája – még ma is felfedezhető a budai várdombon.*

*A magyar királyok által az országba hívott németek olyan ismereteket hoztak magukkal, melyekkel a középkori Magyarország gazdaságában és társadalmában teljesen új struktúrákat alakítottak ki, pl. a mezőgazdaságban a háromnyomásos gazdálkodást, mely az addig megszokott talajváltó gazdálkodást váltotta fel és látványosan megemelte a gabonahozamokat. Egy másik nagy hatású „importcikk” a német mintára meghonosított városi jogrendszer volt. Ennek köszönhetően terjedtek el az önkormányzatiság alkotmányos és jogi normái, és kezdődött meg a gazdasági tevékenységek szervezeti összefogása és szabályozása, vagyis a céhek kialakulása. A városok a feudális agrártársadalom mellett szabad teret biztosítottak, melyek a dél-német, sziléziai és észak-itáliai városokkal folytatott távolsági kereskedelemnek köszönhetően az ország gazdasági felvirágzásához vezettek.”*

Gerhard Seewann: A magyarországi németség történetének főbb csomópontjai

**2. számú melléklet**

*„Mind a középkori, mind az újkori országépítés nagy periódusa szoros összefüggésben áll a közép-európai gabonaár emelkedésével. A középkori és a 18. századi, viszonylag hosszan elnyúló agrárkonjunktúrák felélénkítették a németek betelepülését. Ez ugyanis a telepesek és az uralkodó, illetve a földbirtokosok között érdekazonosságot hozott létre. Mindkét fél, parasztok és földbirtokosok egyaránt törekedtek a gabonakonjunktúra kihasználására, növelni akarták a mezőgazdasági termelést (és ezáltal az adóbevételt). A betelepülők mindkét időszakban kedvezményeket kaptak, például néhány évnyi adómentességet, továbbörökíthető földbirtokot, alacsonyabb terheket, nagyobb szabadságot (egyházi és világi önkormányzat a középkorban, szabad költözés joga az újkorban). Európában ezek voltak a szokásos kezdeti segítség részei a telepeseknek számára. Míg a középkorban az addig lakatlan, megmunkálatlan, legtöbbször sűrű erdős területeket kellett fáradságos munkával termékeny területté változtatni, a 18. században a törökök örökségét kellett rendezni.”*

Gerhard Seewann: A magyarországi németség történetének főbb csomópontjai

**3. számú melléklet**

*„Amikor 1918-ban a Dunai Monarchia felbomlott és a német településterületeket, például a Schwäbische Türkei, a Bácska és a Bánát területeit az utódállamok határai szétvágták, az elszakítottságból létrejött egy új, régiókon átívelő, immár országos csoportidentitás, amely kezdetben az országhatárokhoz igazodott, néhány évvel később azonban már a minden határon átívelő német népközösséghez. Az 1914-ig meghatározó identitásforma, az állampatrióta hungarus-tudat, ami a faluközösségben öltött testet, a két világháború között megváltozott. Az új, népi német identitás szerint a magyarországi németség immár népcsoportként szerveződött meg. A két identitás-típus, a tradicionális és a radikalizálódott identitás konkurenciája az 1930-as évek folyamán családokat és falvakat, sőt az egész magyarországi németséget megosztotta és nagyon heves nemzetiségen belüli ellentéteket indított el. A népcsoport ötlete, ami Németországot és minden német településterületet egy biológiailag egységes népi egységbe foglal össze – akármilyen formában is kerül megvalósításra ez az ötlet – nem utolsó sorban Közép-Kelet-Európa államnemzeteinek (Bibó István által is érzékletesen ábrázolt) sovinizmusa és türelmetlensége elleni védelem volt. Ezek a nemzetek német kisebbségeiknek ugyanis sem önkormányzati jogokat, sem német iskolákat nem akartak biztosítani. Magyarország diszkrimináción és elnyomáson alapuló nemzetiségpolitikája a németség politikai radikalizálódásához vezetett. Horthy egyre autoriterebb rezsimjével egyre nehezebbnek tűnt a megegyezés. Bleyer Jakab, a magyarországi németek elismert vezetője, egy évtizeden keresztül próbálta elérni ezt egyrészt az 1921-ben általa létrehozott „Sonntagsblatt” című lap, másrészt az 1923-ban megalapított Magyarországi Németek Népművelődési Egyesülete segítségével – sikertelenül. A magyarországi németség ebből a teljesen megfeneklett helyzetből Németország, majd a Német Birodalom segítségével próbált kiutat találni. Fontos megjegyezni, hogy mindez nem hozható összefüggésbe a nemzetiszocializmussal, mivel a közeledési folyamat már Hitler hatalomra jutása előtt, 1932 nyarán megindult. A magyarországi német nemzetiségpolitika átorientálódását Berlin felé a magyar politika türelmetlensége és kompromisszumképtelensége okozta. Bleyer és utóda, Basch, emiatt kényszerültek arra, hogy a Német Birodalomtól kérjenek védelmet. Logikusan következett ez abból a szemléletből is, amit Budapest képviselt ekkor: a szomszédos országokban rekedt magyarság védelmezőjeként lépett fel.*

*1937-től azonban Berlin a német népcsoportokat eszközként kezdte használni. A Harmadik Birodalom hatalomkiterjesztő politikáját az általa kiépített, a népcsoportok autonómiáját biztosító rendszer segítségével (ami az 1940. augusztus 31-én, a 2. bécsi döntés kapcsán megkötött kétoldalú népcsoportegyezményeken alapult) érvényesítette. Ekkor már nem a háromszáz éves együttélésről és a hagyományok megőrzéséről volt szó. Sokkal inkább kimondottan szegregációról és disszimilációról, saját, népi alapon meghatározott „élettér” kialakításról szólt. Ez a szemlélet a kizárólagosság igényével lépett fel, a társadalmat szigorúan szabályozta (pl. a Nőegylet, az Ifjak Egylete vagy az SS-toborzás által), gazdaságilag és politikailag is Németország felé orientálódott. Képviselői és az általuk 1938-ban létrehozott Magyarországi Németek Népi Szövetsége („Volksbund der Deutschen in Ungarn“) a nemzetiszocialista hatalom mintájára, maguknak tartották fent az igényt, hogy eldöntsék, ki német és ki nem. A Harmadik Birodalom 1945-ös összeomlása után ez a politikai tévút meneküléshez és kiűzetéshez vezetett, kollektív, Kelet-Európa és Magyarország minden német lakosára kiterjedő, igazságtalan üldöztetésébe és diszkriminációba torkollott. Az évszázadok alatt létrehozott értékek jelentős része pusztult el ezek miatt.”*

Gerhard Seewann: A magyarországi németség történetének főbb csomópontjai